## El Consell aprova els nous grups salarials del personal de l’Administració de justícia la gestió de la qual correspon a la Generalitat

*** L’objectiu és adaptar les retribucions a les actuals relacions de llocs de treball derivades de la implantació de la nova oficina judicial**

El Ple del Consell ha aprovat la creació de nous grups salarials aplicables al personal al servici de l’Administració de justícia la gestió de la qual correspon a la Generalitat.

Esta mesura s’emmarca en la tercera fase del procés d’implantació dels tribunals d’instància i té com a finalitat adaptar les retribucions a les noves relacions de llocs de treball (RLT) derivades de la implantació de la nova oficina judicial, prevista en la Llei orgànica 1/2025, de 2 de gener, de mesures en matèria d’eficiència del Servici Públic de Justícia.

El procés d’implementació de la nova oficina judicial, que es va iniciar l’any 2017, va suposar que determinats òrgans judicials tingueren relacions de llocs de treball. La seua aprovació va requerir la creació de nous grups salarials que, fins a este any 2025, han conviscut amb els existents per a les retribucions dels òrgans judicials que no tenien la seua pròpia relació de llocs sinó plantilles.

L’aprovació d’estos nous grups salarials es basa en el que disposa l’article 44 de la Llei 6/2025, de 30 de maig, de pressupostos de la Generalitat, que regula les retribucions del personal de justícia. Este nou marc retributiu permetrà homogeneïtzar les condicions econòmiques del personal judicial en la Comunitat Valenciana, adaptant-les a les noves funcions i estructures derivades de la implantació definitiva de l’Oficina Judicial.

En esta línia, la percepció del complement específic serà incompatible amb el complement autonòmic transitori (CAT), el complement de penúria i la productivitat lineal, conceptes que desapareixeran progressivament a mesura que s’aproven les noves RLT. Així mateix, les quanties dels nous grups s’actualitzaran anualment conforme als increments generals establits en les lleis de pressupostos de l’Estat i de la Generalitat.

La mesura ha sigut negociada en la Mesa Sectorial de Justícia, celebrada el passat 4 de novembre de 2025, i la seua aprovació suposa un pas més en la modernització de la gestió del personal judicial, que dotarà el sistema retributiu de més homogeneïtat, transparència i eficiència.

Amb la implantació definitiva de la nova estructura judicial i l’aprovació de les diferents relacions de llocs de treball dels nous òrgans judicials, les plantilles existents quedaran sense efecte. Per este motiu és necessari suprimir progressivament el règim retributiu vigent segons les plantilles existents i els grups salarials, i l’aprovació de nous grups salarials.

Fecha: 18/11/2025